Väägvere pasunakoor

Väägvere pasunakoor on 1839. aastal Väägveres asutatud puhkpilliorkester.Väägvere Pasunakoor Pasunakoori Facebooki leht. Pasunakoori tegevus algas 1839. aastal Väägvere koolimajas ja teadaolevalt on see Eesti esimene puhkpilliorkester.

Aastatel 1851–1912 oli koori eesotsas David Otto Wirkhaus. Esimesel üldlaulupeol 1869. aastal võitis Väägvere pasunakoor I auhinna. Väägvere koori laulupeol käimist on mainitud ka laulus "Liivimaa pastoraal". 

Alates 2019. aastast juhatab orkestrit Kersti Perandi.

 Orkestri lugu 
Väägvere pasunakoor on asutatud 1839. aastal, kuus nädalat pärast suvistepühi, seega 30. juunil. Koorile pani aluse Johan Metjer, toonane Väägvere koolmeister. 1846. aastal asus Väägvere koolmeistrina tööle Taavet Wirkhaus, kelle ülestähenduste kohaselt olid sellal kooris järgmised pillid: 1 vile, 2 klarnetit, 7 valdhorni ja 1 fagott. Pasunakoori tuntuim dirigent oli Taavet Wirkhausi poeg David Otto, kes viis 16 Väägvere mängukoori meest esimesele üldlaulupeole"Mu isamaa on minu arm...", Eesti Sõna, nr. 151, 2 juuli 1944, kus orkestritest tunnistati parimaks Väägvere mängukoorI üldlaulupeo kroonikat, Vaba Eesti Sõna = Free Estonian Word : Estonian weekly, 29. mai 1969. David Otto Wirkhaus juhatas orkestrit 61 aastat (1851–1912) ning toetas ligi saja pasunakoori asutamist üle Eesti. 2019. aastal sai Väägvere pasunakoor esimese naisdirigendi – Kersti Perandi.

Wirkhausid, Fuchsid ja Vaherid on kolm perekonda, kelle pillimängukirg on palju kaasa aidanud orkestri elule. Just nendest kolmest suguvõsast on olnud kõige rohkem mängijaid Väägvere orkestris. Praegu mängib Väägvere Pasunakooris 8 Vaherite suguvõsa liiget.

Kuni 1976. aastani toimusid pasunakoori proovid Väägvere koolimajas. Vahepealsetel aegadel, kuni pasunakoor sai prooviruumiks Tartu vallamaja saali, käidi koos Luunja kultuurimajas, M. Härma nimelise kolhoosi klubis, Tammistu kultuurimajas, Tartu rajooni kultuurimajas (Narva mnt 23) ja kultuuriosakonna saalis (Kitsas 8), Kaitseliidu majas (Riia 12) ja Kõrveküla koolimajas. Proove on tehtud ka Viidike küla Vaide ja Annuse talus ning Väägveres Viksi talus.

1923. aastal registreeriti seltsina Väägvere laulu- ja mängukoor, mis korraldas Väägveres pasunakoori, viiulikoori, segakoori, naiskoori ja näiteringi tegevust. Selts korraldas 1929. aastal pasunakoori 90. aastapäeva piduliku tähistamise, mis puhul anti välja raamatuke „Väägvere koor 1839–1929“.

Praegu korraldab pasunakoori tegevust MTÜ Väägvere Pasunakoor, mis asutati 2019. aastal.

2024. aastal tähistas orkester oma 185. tegevusaastat kontserdiga Eesti Rahva Muuseumis. Kontserdil esinesid lisaks Väägvere pasunakoorile ka Pühajärve-Rõngu puhkpilliorkester ja Torma puhkpilliorkester ning puhkpilliorkester Pociems Lätist. Dirigeerisid Kersti Perandi, Arno Anton, Kristi Talistu, Viesturs Ozols, Riivo Jõgi ja Bert Langeler.

Pasunakoori dirigent Kersti Perandi, kes on ühtlasi ka Ülenurme Muusikakooli puhkpilliorkestrite dirigent ja flöödiõpetaja, pälvis 2024. aastal Tartu laulu- ja tantsupeo sihtkapitali stipendiumi puhkpilliorkestrijuhtide kategoorias.Tartu Maarja kirikus kuulutati välja Tartu laulu-ja tantsupeo sihtkapitali stipendiumid Tartu Kultuurkapitali pressiteade. 22.06.2024.

 Dirigendid 
Orkestril on olnud 2024. aasta seisuga 13 dirigenti.
 1839–1846 Johan Metjer (1793–1846)
 1846–1851 Taavet Wirkhaus (1800–1872)
 1851–1912 David Otto Wirkhaus (1837–1912)
 1912–1952 Peeter Eduard Wirkhaus (1877–1958)
 1952–1956 Kaljo Fuchs (1922–1969)
 1956–1958 August Unt (1902–1958)
 1958–1969 Kaljo Fuchs (1922–1969)
 1969–1976 Kalju Tisler (1944–...)
 1976–1988 Madis Paal (1929–2004)
 1988–2004 Sulev-Arnold Unt (1931–2015)
 2004–2013 Johannes Mitt (1948–2013)
 2013–2019 Priit Sonn (1969–...)
 2019–... Kersti Perandi (1992–...)

Lisaks eespool mainitud dirigentidele juhatas Väägvere orkestri noortekoosseisu aastatel 1959–1962 Hans Vaher, kes on pasunakoorile kirjutanud hulgaliselt repertuaari.

Vaata ka
Vedu puhkpilliorkester 
Torma pasunakoor 
Väägvere külakapell 

 Viited 

Välislingid
https://www.facebook.com/Vaagverepasunakoor/
https://www.youtube.com/channel/UCaq4V6nGLv_cKFM7mHNgBZg

Kategooria:Eesti orkestrid
Kategooria:Puhkpilliorkestrid